Apple CarPlay får markant opdatering – her er nyhederne

Apple giver i efteråret sit CarPlay-system en større overhaling med nye funktioner og et friskere design. Ændringerne lander sammen med iOS 26 og er relevante for både den klassiske version af CarPlay og det mere avancerede CarPlay Ultra, der gradvist rulles ud i udvalgte bilmodeller.

En af de mest iøjnefaldende nyheder er det opdaterede design, som nu læner sig op ad Apples øvrige software og får navnet Liquid Glass. Det betyder en mere strømlinet og visuelt sammenhængende brugerflade, hvor informationer vises tydeligere – uden at tage unødig opmærksomhed.

Eksempelvis bliver det mere diskret, når nogen ringer. I stedet for at dække hele skærmen, vises opkaldet nu i bunden, så navigationen stadig er synlig. En lille, men vigtig ændring for dem, der bruger CarPlay aktivt under kørsel.

Widgets og live-information

Med iOS 26 får Apple CarPlay. også widgets på skærmen.

CarPlay får også såkaldte widgets – små informationsbokse, der kan tilpasses og flyttes rundt. Det giver føreren hurtig adgang til funktioner som garageportåbning, sportsscores og vejrudsigt. Systemet understøtter desuden live-aktiviteter, som gør det muligt at følge for eksempel stillingen i en fodboldkamp eller en flyankomst i realtid direkte fra bilens skærm.

De nye funktioner bliver tilgængelige både i den eksisterende CarPlay-version og i CarPlay Ultra – en mere avanceret version, hvor Apple overtager hele bilens display-setup. Her kan man blandt andet styre klimaanlæg og andre indstillinger direkte via CarPlay. Indtil videre findes Ultra-versionen kun i enkelte modeller som Aston Martin, men Apple lover, at flere bilmærker er på vej.

Bemærk live-aktiviteten i nederste højre hjørne.

Udrulning og tilgængelighed

Opdateringen bliver en del af iOS 26, som forventes frigivet til ultimo september. Der er endnu ikke annonceret en præcis dato, men hvis du bruger CarPlay i dag, er der en god chance for, at du får adgang til de nye funktioner – forudsat at din bilmodel understøtter dem.

Spørgsmålet er dog, om de mange nye visninger gør systemet mere nyttigt eller mere forstyrrende. Flere eksperter har tidligere advaret mod risikoen for distraktion bag rattet, og det gælder også med denne opdatering.

Apple CarPlay får markant opdatering – her er nyhederne