Google gør Android Automotive gratis og sparker til Apples CarPlay Ultra

I de kommende år kan vi forvente at se Googles fremragende styresystem, Android Automotive, i endnu flere biler. Google går nemlig nu langt mere offensivt til værks og vil gøre Android Automotive til selve rygraden i fremtidens elbiler. Med den nye satsning, Android Automotive OS for Software Defined Vehicles, åbner Google platformen som open source – og gør det samtidig gratis. Bilproducenter skal hurtigere, billigere og lettere kunne bygge biler oven på Googles software.

Det gør nyheden langt større, end den måske lyder. For Android Automotive er ikke det samme som Android Auto. Android Auto er blot en mobiloplevelse på bilens skærm. Android Automotive er derimod bilens eget indbyggede styresystem, og Google udvider det nu langt ud over infotainment til også at omfatte blandt andet klimastyring, instrumentering, sæder, lys, kameraer, spejle og telemetri.

Det er præcis her, Google lugter blod. Bilbranchen er i fuld gang med at gøre bilen til en computer på hjul, men mange producenter kæmper stadig med tunge, dyre og fragmenterede softwaresystemer. Google forsøger nu at sælge dem en genvej: et fælles softwarefundament, der kan sænke udviklingsomkostningerne og få nye funktioner hurtigere på vejen. Hvorfor bruge år og enorme summer på at bygge alt selv, hvis Google stiller en fælles platform gratis til rådighed?

En lussing til Apple CarPlay Ultra

Samtidig rammer timingen Apple et ømt sted. CarPlay Ultra blev lanceret i maj 2025, men løsningen er fortsat langt fra bredt tilgængelig. Lige Android Automotive lover Apple CarPlay Ultra en dyb integration på tværs af førerskærme og bilfunktioner, men udbredelsen er stadig begrænset, mens Google nu tilbyder bilproducenter en mere åben og potentielt billigere vej.

Det er derfor svært ikke at se Googles manøvre som et ordentligt spark over skinnebenet til Apple. Hvis bilproducenterne bider på, kan Android Automotive få en langt stærkere position i elbiler, netop mens Apple stadig forsøger at overbevise branchen om, at CarPlay Ultra er fremtidens cockpit.

Google peger selv på Renault som et konkret eksempel på, at platformen er klar til virkeligheden. Ifølge Google bruger Renault allerede AAOS SDV til den kommende varevogn Trafic E-Tech, hvor produktionen er planlagt til slutningen af 2026. Qualcomm er desuden med til at skalere platformen via Snapdragon Digital Chassis. Det viser, at det her ikke bare er en teknologidemo, men et reelt forsøg på at sætte sig tungt på bilernes softwarelag.

For bilkøbere kan det på sigt være rigtig gode nyheder. Hvis Google lykkes med at gøre Android Automotive til bilbranchens foretrukne softwarefundament, kan resultatet blive flere elbiler med bedre brugerflader, hurtigere opdateringer og færre håbløse fabriksmenusystemer. Og lige nu ligner det mest af alt, at Google har besluttet sig for at tage kampen, mens Apple stadig står og fumler med handskerne.

I skrivende stund findes Android Automotive i blandt andet følgende modeller: Samtlige Renault E-Tech-modeller, Polestar 2, 3 og 4, Nissan Micra og en række Volvo-modeller (EX30, EX40, EC40 og EX90).

Google gør Android Automotive gratis og sparker til Apples CarPlay Ultra