iOS 26 giver CarPlay et markant løft – her er nyhederne

Hvis din bil har Apple CarPlay, er der godt nyt: Med iOS 26 får systemet sit største facelift i årevis. Ikke noget revolutionært, men en række små, lækre detaljer, der tilsammen gør hverdagen i bilen både pænere og smartere.

Apple kalder det selv for et frisk pust til CarPlay – og det rulles ud sammen med iOS 26 til iPhone, der blev frigivet i aftes. Og bare for at undgå enhver misforståelse; der er altså ikke tale om CarPlay Ultra, der er dybere integreret i bilen.

Mere Apple-look – mindre forstyrrende

Det første, du lægger mærke til, er designet. CarPlay er tilpasset Apples nye “Liquid Glass”-design, så menuer og ikoner får et mere blødt og moderne look. Samtidig er den irriterende “fuldskærm” ved indgående opkald fjernet. Telefonen popper nu bare diskret op, så navigationen ikke drukner i en kæmpe ringskærm.

Widgets og live-opdateringer

Med iOS 26 kan du placere widgets direkte i CarPlay. Det betyder, at du kan have hurtig adgang til for eksempel musik, opladningsstatus eller navigation – uden at skulle hoppe rundt mellem apps.

Derudover kommer CarPlay nu med understøttelse af Live-aktiviteter. Det kan være sportsscoren, der opdateres live på skærmen, eller status for en flyankomst, hvis du er på vej til lufthavnen.

Bedre til øjnene – og ørerne

Et nyt mørkt tema slår automatisk til om natten eller i tunneler, så skærmen ikke blænder dig på mørke landeveje. Teksten kan desuden forstørres op til 135 procent – godt for alle, der gerne vil slippe for at knibe øjnene sammen.

På beskedfronten er der også sket ting og sager: CarPlay kan nu læse alle indkomne beskeder op gennem bilens højtalere, og du kan reagere hurtigt med små emojier som “tommel op”.

Rygterne siger, at Apple åbner for videoafspilning via CarPlay – men kun når bilen holder stille, og kun hvis både app-udvikleren og bilproducenten understøtter funktionen. Altså ikke noget, der virker i morgen i alle biler, men en mulighed på sigt.

Opdateringen til iOS 26 blev sendt ud mandag aften, så er den ikke allerede landet på din iPhone, kan du hjælpe den på vej ved at gå ind under Indstilinger –> Generelt –> Opdateringer.

iOS 26 giver CarPlay et markant løft – her er nyhederne