Bilproducenter vender ryggen til Apple CarPlay Ultra

Apple løb ind i en kold skulder fra bilbranchen, da den næste generation af CarPlay – kaldet CarPlay Ultra – blev præsenteret for offentligheden. Flere store bilproducenter, som tidligere har vist interesse for systemet, trækker nu følehornene til sig.

CarPlay Ultra blev annonceret for flere år siden som en markant udvidelse af det populære CarPlay, der i dag findes i størstedelen af nye biler i USA. Hvor det klassiske CarPlay primært viser apps som navigation, musik og beskeder, går Ultra-versionen skridtet videre ved at overtage hele bilens digitale instrumentering – fra fart og temperatur til brændstofniveau. Målet er at give føreren en samlet, ensartet Apple-oplevelse på alle skærme i bilen. Helt som Google Automotive.

Men den tanke falder ikke i god jord hos flere bilproducenter. Ifølge avisen Financial Times har blandt andre Mercedes-Benz, Audi, Volvo, Polestar og Renault nu valgt at holde sig på afstand af CarPlay Ultra, til trods for at de alle oprindeligt stod på Apples liste over fremtidige partnere.

Hos Renault lyder meldingen klart: “Lad være med at invadere vores egne systemer,” skulle en leder have sagt til Apple. Den franske bilproducent satser i stedet på softwareløsninger udviklet i samarbejde med Google og Qualcomm.

Også Audi fravælger CarPlay Ultra, men vil fortsat tilbyde den almindelige CarPlay-løsning. Her lyder argumentet, at man vil fokusere på at give kunderne en skræddersyet digital oplevelse, hvor bilproducentens eget softwareunivers spiller en central rolle.

Hyundai og Porsche er stadig på

Det er ikke kun de europæiske luksusmærker, der er skeptiske. Ford og Nissan har ingen nye oplysninger om deres planer for CarPlay Ultra, og Jaguar Land Rover er stadig i en evalueringsfase. BMW, der i forvejen ikke var en officiel partner, har bekræftet, at de kun vil integrere den klassiske CarPlay, ikke Ultra-versionen.

I øjeblikket er det stort set kun Aston Martin, der reelt har CarPlay Ultra i deres biler. Hyundai-koncernen med mærker som Kia og Genesis bakker fortsat op om systemet, og Porsche planlægger at understøtte det i fremtiden.

Modstanden fra bilproducenterne hænger i høj grad sammen med økonomiske og strategiske overvejelser. Mange ser deres egne infotainmentsystemer som en vigtig indtægtskilde og et konkurrenceparameter. At give Apple kontrollen over hele bilens digitale cockpit kan dermed betyde, at bilproducenterne mister indflydelse – og potentielt også forretning.

Alligevel holder Apple fast. “Vi arbejder tæt sammen med bilproducenterne for at levere det bedste fra både iPhone og bilen – og det tager tid,” udtaler selskabet til Financial Times.

For danske bilkøbere betyder udviklingen, at det kan trække ud, før CarPlay Ultra for alvor slår igennem – og at udvalget vil være begrænset til udvalgte modeller i den dyre ende i første omgang. Til gengæld fortsætter det klassiske CarPlay med at være udbredt, og ifølge Apple bruges det globalt mere end 600 millioner gange om dagen.

Bilproducenter vender ryggen til Apple CarPlay Ultra